KOMISSION ASETUS (EY) N:o 1354/97,
annettu 15 päivänä heinäkuuta 1997,
vientitodistusten antamista koskevan järjestelmän käyttöön ottamisesta viinialalla annetun asetuksen (EY) N:o 1685/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 536/97 (2), ja erityisesti sen 52 artiklan 3 kohdan ja 55 artiklan 8 kohdan,
sekä katsoo, että
vientitodistusten antamista koskevan järjestelmän käyttöön ottamisesta viinialalla 11 päivänä heinäkuuta 1995 annetussa komission asetuksessa (EY) N:o 1685/95 (3), sellaisena kuin se on viimeksi muutettuna asetuksella (EY) N:o 561/97 (4), säädetyn viinialan vientitodistusten antamista koskevan järjestelmän soveltamisesta kahden ensimmäisen viinivuoden aikana saatu kokemus on osoittanut, että tiettyjä säännöksiä on mukautettava vastaamaan tämän vientimääriä ja talousarviomenoja koskevin enimmäismäärin rajoitetun viennin tosiasiallista nykytilannetta; mukautusten ja koskettava ensisijaisesti käytettävissä olevien määrien tehokkaampaa tarkistamista koko viinivuoden ajan, jotta vientiin käytettävissä olevia määriä ei käytettäisi loppuun ennenaikaisesti; on syytä säätää viinivuotta koskevan kokonaismäärän jakamisesta kahden kuukauden jaksoihin sekä kutakin kahden kuukauden jaksoa koskevista hallintotoimenpiteistä ja erityisesti käyttämättä jääneiden määrien siirtämisestä jaksosta seuraavaan,
koska tuen vahvistaminen riittävän tasoiseksi edellyttää viinivuoden alun markkinatilanteen tuntemista, on tarpeen säätää harkinta-ajasta ja vientitodistushakemusten vastaanottamisesta vasta kunkin vuoden 16 päivästä syyskuuta,
kahden ensimmäisen soveltamisvuoden aikana saatu kokemus on myös osoittanut, että komission toteuttamat toimenpiteet voivat olla yksityiskohtaisempia, jos asetuksen (EY) N:o 1685/95 1 artiklassa tarkoitetun sopimuksen mukaisesti hyväksytty määrä ja/tai talousarvio ylittyy ja/tai käytetään loppuun ennenaikaisesti, kuten kyseisen asetuksen 3 artiklassa mainitaan, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1685/95 seuraavasti:
1. Lisätään 1 a artikla seuraavasti:
"1 a artikla
1. Kunkin viinivuoden aikana käytettävissä oleva kokonaismäärä jaetaan kuuteen osaan. Vientitodistushakemuksia voi esittää kunakin vuonna
- 25 prosentista kokonaismäärästä 15 päivään marraskuuta mennessä,
- 25 prosentista kokonaismäärästä 15 päivään tammikuuta mennessä,
- 15 prosentista kokonaismäärästä 15 päivään maaliskuuta mennessä,
- 15 prosentista kokonaismäärästä 30 päivään huhtikuuta mennessä,
- 10 prosentista kokonaismäärästä 30 päivään kesäkuuta mennessä ja
- 10 prosentista kokonaismäärästä 31 päivään elokuuta mennessä.
2. Jonkin jakson aikana käyttämättömät määrät siirretään ilman eri toimenpiteitä seuraavaan samaan viinivuoteen kuuluvaan jaksoon.
3. Ensimmäistä jaksoa koskevia vientitodistushakemuksia voi esittää kunkin vuoden 16 päivästä syyskuuta."
2. Korvataan 3 artiklan 3 ja 4 kohta seuraavasti:
"3. Jos määrät, joille on haettu todistuksia ja jotka on ilmoitettu komissiolle 7 artiklan 1 kohdan säännösten mukaisesti määritettynä päivänä, ylittävät tiettynä 1 a artiklan 1 kohdassa tarkoitettuna ajanjaksona vielä käytettävissä olevat määrät, komissio vahvistaa haetuille määrille yhtenäisen hyväksymiskertoimen ja keskeyttää todistushakemusten vastaanottamisen seuraavan jakson alkuun asti.
4. Jos haettujen todistusten antaminen uhkaa
- johtaa 1 artiklassa tarkoitetun sopimuksen mukaan vahvistetun viinialan talousarvion ennenaikaiseen loppumiseen, komissio voi
- hyväksyä käsiteltävinä olevat hakemukset, tai
- hylätä hakemukset, joille ei ole vielä annettu vientitodistusta, ja
- keskeyttää vientitodistushakemusten vastaanottamisen enintään 10 työpäiväksi, jollei asetuksen (ETY) N:o 822/87 83 artiklassa säädetyn menettelyn mukaisesta lykkäysmahdollisuudesta muuta johdu,
- johtaa 1 artiklassa tarkoitetun sopimuksen mukaan vahvistetun viinialan talousarvion ylittymiseen, komissio voi
- vahvistaa käsiteltävinä oleville hakemuksille yhtenäisen hyväksymiskertoimen, ja
- keskeyttää hakemusten vastaanottamisen viinivuoden loppuun asti."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä syyskuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä heinäkuuta 1997.